જામગર સહિત સમગ્ર હાલારમાં આવતીકાલથી ભગવાન શંકરના ભક્તોનો શ્રાવણ માસ શરૂ થઇ રહ્યાે છે, શિવમંદિરોમાં અનેક શણગારના કાર્યક્રમોનું આયોજન થયું છે, ખાસ કરીને દ્વારકાના ચાર ધામ પૈકીના નાગેશ્વર મંદિરમાં હજારો ભક્તો દેશ-વિદેશમાંથી આવે છે અને મહાદેવને નમન કરે છે ત્યારે શહેરના સિધ્ધનાથ, નાગેશ્વર, ભીડભંજન, કાશી વિશ્વનાથ સહિતના અનેક મહાદેવના મંદિરોમાં બમ બમ ભોલેનો નાથ ગુંજી ઉઠશે અને હાલાર શિવમય બની જશે. આવતીકાલે જામનગર શહેરના વિવિધ શિવમંદિરો જેવા કે પ્રતાપેશ્વર, હજારેશ્વર, નર્મદેશ્વર, તપેશ્વર, બેડેશ્વર, રામેશ્વર, ઇચ્છેશ્વર, ગંગેશ્વર જેવા મંદિરોમાં ભક્તો બીલીપત્રો અને દૂધ અર્પણ કરીને મહાદેવને રીઝવવા પ્રયત્ન કરશે, કેટલાક મંદિરોમાં મહાદેવને તલ અને શેરડીનો રસ અર્પણ કરવામાં આવશે, અનેક મંદિરોમાં લઘુરૂદ્ર, 108 બીલ્વપત્ર અર્પણ, મહાઆરતી, બરફના શિવ દર્શન, સત્સંગ મંડળ, મહાદેવના વિવિધ શણગાર, મંડળ, મહાલઘુરૂદ્ર યજ્ઞ, અન્નકોટ દર્શન, મહાપ્રસાદ સહિતના વિવિધ કાર્યક્રમોનું આયોજન કરવામાં આવ્યું છે, સવારના પ વાગ્યાથી મોડી રાત્રિના બાર વાગ્યા સુધી અનેક શિવમંદિરોમાં વિશિષ્ટ કાર્યક્રમો યોજાશે અને ભક્તો મંદિરોમાં બમ બમ ભોલેનો નાદ લગાવશે.